
			kapittel 1

			Innledning: Klimaendringer og tid

			Hva skal vi leve av etter oljen? Dette spørsmålet har stått sentralt i norsk politikk og samfunnsplanlegging i flere tiår. Tidligere handlet det om når oljeressursene ville ta slutt. De siste årene har det i stadig økende grad handlet om klimaendringer og klimatiltak. 

			De fleste politiske partier er enige om at oljeproduksjonen skal fases ut. Uenigheten ligger i hvilke tiltak som er nødvendige, og ikke minst i hastigheten i utfasingen. Under valgkampen før stortingsvalget i 2021 ble spørsmålet om utfasing av oljen et av de viktigste temaene. Med en ny, urovekkende rapport fra FNs klimapanel som bakteppe viste Miljøpartiet De Grønne til at de hadde programfestet 2035 som sluttdato for norsk oljeproduksjon. Venstre, SV og Rødt ønsket å sette en øyeblikkelig stopper for å lete etter ny olje på norsk sokkel. Høyre og Arbeiderpartiet satte sin lit til at markedet og teknologiutviklingen skulle føre til en omstilling til et lavutslippssamfunn, mens Fremskrittspartiet ønsket å få pumpet opp mest mulig olje. 

			Debatten om hva vi skal leve av etter oljen, handler om økonomi, klimatiltak og omstilling, men den handler minst like mye om tid – om frister, årstall og tempo, og om langtidsplanlegging for å sikre en bærekraftig fremtid. Klimaendringer og tid er tett sammenvevd. Utgangspunktet for denne boken er at ulike tidsforståelser påvirker hvordan folk forholder seg til klimaendringene, og hvordan de forsøker å håndtere dem. Sagt på en annen måte er det andre tidshorisonter og tidsintervaller som er i spill når folk lurer på om de bør ta toget eller bilen til jobben, enn når Stortinget debatterer en ny stortingsmelding om klima. Mens politikere diskuterer avviklingen av oljeproduksjonen og vedtar utslippsreduksjoner for å trygge «våre barn og barnebarns fremtid», tar aksjonister i grupper som Extinction Rebellion til gatene og krever øyeblikkelig handling for at planeten skal kunne reddes nå. Klimaforskere arbeider på sin side med å modellere fremtidens klima. Slike modeller er basert på klimadata samlet inn de siste tiår, men også på kunnskap om klimaendringer fra en fjern geologisk fortid. 

			Hvilke tidsskalaer, hastigheter eller rytmer som er de mest fremtredende, varierer fra samfunnsfelt til samfunnsfelt. I den naturvitenskapelige klimaforskningen er de lange tidsperspektivene viktige, mens nyhetsmediene har sin evige strøm av flyktige nåtidsøyeblikk. Da er det gjerne ekstremvær som aktualiserer klimaproblematikken. Politikken må på sin side balansere mellom kortsiktig og langsiktig tenkning. På den ene siden må politikerne forholde seg til medias forventning om øyeblikkelige svar, de årlige statsbudsjettene og de fireårige valgperiodene. På den andre siden må de forholde seg til Parisavtalens mål om et utslippsnøytralt samfunn innen 2050 og modelleringer av globale gjennomsnitts­temperaturer ved utgangen av dette århundret. Samtidig forholder de seg til hverdagslivets funderinger og bekymringer. Dermed kan også familielivets tidshorisonter inngå i de politiske diskusjonene. I en partilederdebatt før valget i 2021 erklærte for eksempel Miljø­partiet De Grønnes Une Bastholm at hun hadde lovet sine barn og (ennå ufødte) barnebarn at vi skal nå klimamålene.001

			I denne boken skal vi se nærmere på de tidene som er i spill når klimaendringer blir omtalt og diskutert. Det vil si både hverdagsforståelser av klimaendringer, medienes fremstillinger av disse endringene, politisk retorikk og tidsdimensjonene i klimaforsk­ningen. Vi er spesielt opptatt av hvordan hverdagens, medienes, ­politikkens og forskningens ulike tider møtes og påvirker hverandre. Når vi bruker flertallsformen tider, er det for å understreke at tid er et flertydig fenomen. Tid er på den ene siden noe universelt som betegner prosesser i naturen. Som et fenomen i naturen går tiden sin gang, helt uavhengig av mennesket. Døgnet skifter mellom natt og dag, årstidene kommer og går, planter vokser, dyr fødes og dør, jorden blir eldre, og universet utvider seg. På den andre siden er tid en dimensjon ved det sosiale livet. Idet tiden blir beskrevet, målt eller brukt som redskap for å knytte sammen hendelser, blir den en kulturell størrelse. Arbeidsdagen og skoledagen er gjerne styrt etter klokken, mens årets gang følger kalenderen. 

			Samtidig er det mye mer enn kalenderen og klokken som organiserer tiden i hverdagen. Årstidenes skifte, vær og temperaturer virker også inn på det sosiale livet. Det er vanlig å kalle årstidenes løp for syklisk tid. De menneskelige livsløpene har også en syklisk dimensjon, der generasjoner følger generasjoners gang. Barn og barnebarn får folk til å se ut over sin egen tidshorisont. Både årssyklus og familiesyklus er tidsdimensjoner med stor betydning for hvordan klimaendringer blir forstått og gjort til noe dagsaktuelt.

			Klimaendringer mellom geologi og historie

			Selv begrepet «klimaendringer» inneholder flere tidsdimensjoner. Klimaendringer kan beskrives som endringer i vær over tid. Det er imidlertid en veldig forenklet måte å si det på. Begrepet «klimaendringer» har et vitenskapelig opphav, og det er den vitenskapelige forståelsen av begrepet som ligger til grunn for arbeidet til FNs klimapanel. Dermed ligger denne forståelsen også til grunn for klimapolitikken og den offentlige samtalen om temaet.  

			FNs klimapanel og Verdens meteorologiorganisasjon definerer klima som «en statistisk beskrivelse av gjennomsnitt og variabilitet for relevante parametere over en tidsperiode som kan være av varighet fra måneder til tusener eller millioner av år».002 Vanligvis bruker man temperatur, nedbør og vind som parametere, og definerer klimaet som gjennomsnittet av disse over en periode på 30 år. En slik 30 år lang periode kalles en klimanormal. Beregninger av klimaendringer tar som regel utgangspunkt i slike normalperioder. Klimaendringer betegner da forskjeller mellom normalperioder. Eller for å si det med FNs klimapanel: Klimaendringer er «endringer i klima som kan identifiseres (for eksempel ved å bruke statistiske tester) av endringer i gjennomsnittet og/eller variabiliteten i de klimatiske egenskapene, og som vedvarer over en lengre periode, typisk tiår eller mer».003 Klimaendringer er altså statistisk definerte endringer i det statistisk definerte begrepet klima. Når vi snakker om global oppvarming, er det attpåtil statistikker for hele kloden som ­gjelder. Innholdet i denne komplekse definisjonen følger med som en klangbunn i begrepet når det beveger seg fra vitenskapen og inn i politikken, den offentlige debatten og dagligtalen. 

			I tillegg til normalperioder med 30 års tidsintervall spiller det som gjerne kalles «førindustriell tid» en viktig rolle når det er snakk om klimaendringer. I Parisavtalen, som ble vedtatt under klimatoppmøtet i 2015, ble det fastsatt et mål om at gjennomsnitts­temperaturen ved utgangen av dette århundret ikke skal stige mer enn 1,5 grader celsius i forhold til temperaturen i førindustriell tid. I klimapolitikken og klimaforskningen er «førindustriell tid» definert som perioden mellom 1850 og 1900. Dette er strengt tatt ikke en førindustriell periode i historisk forstand, men snarere den perioden hvor industrialiseringen skjøt fart i Norge og i resten av den vestlige verden. Når det likevel er denne perioden som blir brukt som referansegrunnlag, er det fordi datagrunnlaget før denne perioden er for usikkert. Det var dessuten først etter 1850 at utslippene av karbondioksid akselererte, blant annet på grunn av oppfinnelsen av forbrenningsmotoren. 

			I tillegg til den historiske samfunnsutviklingen er de geologiske tidsperspektivene viktige for å forstå klimaendringene. Klimaet på jorden har alltid endret seg. Den store forskjellen nå er at mennesket selv er blitt faktoren som forårsaker endringene. Det massive menneskeskapte utslippet av karbon gjør at konsentrasjonene av karbondioksid i atmosfæren har kommet opp i et nivå det ikke har hatt på flere millioner år. Disse utslippene vil kunne få konsekvenser i tusenvis av år fremover. Oppfinnelsen av dampmaskinen og forbrenningsmotoren, og potensielt sett også Parisavtalen, er dermed ikke bare begivenheter i moderne historie, men også i jordens geologiske historie. Slik møtes den historiske og den geologiske tidsskalaen, som er de tidsskalaene som blir brukt for å beskrive henholdsvis samfunnets og jordens historie. Historisk tid avgrenses som oftest til den delen av historien det finnes skriftlige kilder etter. Sånn sett går ikke den historiske tiden noe særlig lenger bakover i tid enn til antikken. Sammenlignet med jordens 4,6 milliarder år lange historie er det bare som et kort øyeblikk å regne. 

			Klimaendringenes lange tidslinjer kan virke overveldende, og er vanskelig å fatte fullt ut. Det kan for eksempel være utfordrende å ta inn over seg at dagens levevis og politiske beslutninger vil få store konsekvenser for klimaet, havnivåene og økosystemene i hundrevis og tusenvis av år fremover. Flere historieteoretikere har vært opptatt av nettopp denne type problemstillinger. Den mest kjente av dem er Dipesh Chakrabarty. Han har hevdet at de lange tidshorisontene utfordrer den menneskelige evnen til å orientere seg historisk.004 Det vil si evnen til å plassere seg selv i et historisk forløp, og dermed til å forstå hvordan fortidens erfaringer virker inn på samtiden og kan være med på å forme fremtiden. Eller omvendt, hvordan forventinger til fremtiden kan ha betydning for de beslutningene som blir tatt i dag. Denne evnen til å se sammenhengen mellom fortid, nåtid og fremtid er nødvendig for å kunne bruke fremtiden som argument i klimadebatten – enten det dreier seg om gjennomsnittstemperaturene ved utgangen av dette århundret eller om de globale konsekvensene av et isfritt Grønland en gang langt inn i fremtiden.

			Krise, katastrofe og bærekraft

			Mange av de begrepene vi bruker for å beskrive klimaendringene i den offentlige debatten, handler om sammenhengen mellom nåtiden og fremtiden. Dagens situasjon blir gjerne beskrevet som en klimakrise. I 2019 fattet det britiske Underhuset til og med et vedtak om at verden befant seg i en klimakrise. Siden har andre folkevalgte fulgt det britiske eksempelet, blant dem kommunestyrene i 33 norske kommuner.005 Krise er et begrep som indikerer en brytningstid, det vil si en kritisk tilstand som er avgjørende for fremtiden. Å omtale vår tid som en krisetid understreker ikke bare alvoret. Det understreker også at vi har dårlig tid. 

			Det er helt avgjørende at vi raskt reduserer de globale utslippene av klimagasser. For noen få år siden passerte konsentrasjonen av karbondioksid i atmosfæren 400 ppm (parts per million, det vil si hvor mange karbondioksidmolekyler det er per million molekyler i atmosfæren). Ved utgangen av 2021 ble det registret et nivå på 416 ppm på en målestasjon på Hawaii.006 Nivået stiger stadig, og i forskersamfunnet blir det diskutert hva tålegrensen kan være før de menneskeskapte utslippene setter i gang selvforsterkende prosesser i naturen, som at issmeltingen på Grønland ikke lenger kan stoppes, eller at tundraen smelter og slipper ut stadig mer metangass. 

			Nivået av karbon i atmosfæren er det mest omtalte vippepunktet når det er snakk om menneskeskapte klimaendringer. Vippepunkt er en dramatisk metafor. Biologen Dag O. Hessen har likevel påpekt at metaforen ikke nødvendigvis bør oppfattes som et signal om at «løpet er kjørt». Poenget med metaforen er ifølge Hessen «å unngå at det går fra vondt til verre».007 Det er slik Hessen selv bruker begrepet i boken Verden på vippepunktet (2020). I den politiske retorikken blir imidlertid vippepunkter brukt på langt mer dramatiske måter. Et eksempel er talen den daværende franske utenriksministeren, Laurent Fabius, holdt da han inviterte verdenslederne til klimatoppmøtet som skulle finne sted i Paris i desember 2015. I mai 2014 entret han talerstolen på en FN-konferanse med følgende budskap: «Vi er på randen av en klimatisk avgrunn.» Fabius fortsatte: «Vi har faktisk bare fem hundre dager igjen for å unngå klimakaos», det vil si de rundt fem hundre dagene som gjenstod til Paris-møtet skulle gå av stabelen.008 Slik gjorde han toppmøtet i Paris til selve det klimapolitiske vippepunktet.

			I retorikken til Fabius står verden på terskelen til en klima­katastrofe. Begrepet «klimakatastrofe» er minst like utbredt som vippepunktmetaforen.009 Ordet katastrofe er gjerne bøyd i bestemt form entall, som én bestemt katastrofe. Dermed skiller det ikke mellom hvordan klimaendringene vil ramme forskjellige deler av kloden på ulike tidspunkt. Det visker ut forskjeller i tid og rom, slik at fremtidens klimaendringer blir omtalt som én altomfattende katastrofe som vil ramme alle. Alternativet til klimakatastrofen er en bærekraftig utvikling og en overgang til et lavutslippssamfunn, som vil føre til at også fremtiden blir bærekraftig. Denne overgangen har de siste årene blitt omtalt som «et grønt skifte». Det er et begrep som entret norsk politikk i 2014. Daværende statsminister Erna Solberg var en av de første som tok det i bruk, og brukte det som en betegnelse på en storstilt teknologisk omstilling som vil la seg forene med fortsatt økonomisk vekst. Dette «grønne skiftet» viser sånn sett ikke til en grunnleggende samfunnsendring. Det bygger heller på en forestilling om at løsningen på klimakrisen kan overlates til den teknologiske utviklingen, uten at det behøver å ha dyptgripende innvirkning på samfunnet.010

					Begrepet «klimakatastrofe» har vært i bruk siden midten av 1980-­­tallet. En av de første gangene det ble brukt, var i august 1986, i det tyske magasinet Der Spiegel. Under et fotomanipulert bilde av Kölnerdomen omgitt av hav stod det: «Ozonhull, polsmelting, driv­huseffekt: Forskere advarer: Klimakatastrofen.» Vannet skulle åpenbart illustrere hvordan havene ville stige når isen smeltet. Det lignet en syndflod. Det er ikke tilfeldig. Syndfloden er den mytiske urkatastrofen i den vestlige verden. I vestlig kulturhistorie har den spilt en viktig rolle for å forstå og fortolke naturhistorien og jordens utforming. Synd­floden er fortsatt en dypt rotfestet kulturell fortelling, og går hånd i hånd med apokalypsen som kulturell referanse for å anskueliggjøre kommende katastrofer. Illustrasjon: Der Spiegel.

				

			

			Klimakatastrofen og en bærekraftig fremtid er fremtidsscenarier som gjerne opptrer sammen, som de fremtidene vi frykter og håper på. Disse scenariene danner et todelt plott for fremtidsfortellinger, som to mulige og motsatte utfall av dagens klimakrise. Dette doble plottet kommer til syne gjennom enkeltfortellinger i massemedia, i politiske taler og blant miljøaktivister. Det virker inn på tanker og talemåter og kan lett forme dem til et enten-eller. Verden går enten til grunne eller den fortsetter som før, bare på en litt bedre måte. Dette plottet er med på å regulere hvordan for­holdet mellom nåtiden og fremtiden blir oppfattet, i den forstand at nåtidens klimakrise gjerne blir gitt dramatisk mening ut fra det forholdet den har til det fremtidige utfallet som enten katastrofalt eller bærekraftig.011 Slik blir nået gjort til det avgjørende øyeblikk for menneskehetens, sivilisasjonens og verdens fremtid. På denne måten blir fremtiden en del av nåtidsøyeblikket.

			Klimaendringenes mange tider

			I denne boken skal vi se nærmere på hvordan ulike forståelser av tid kommer i spill når et begrep som klimaendringer forflytter seg mellom forskning, politikk, nyhetsmedier og hverdagsliv. For klimaendringer knytter sammen vitenskap, politikk og hverdag. Selv om klimapolitikken i stor grad må ta utgangspunkt i naturvitenskapelig kunnskap, gjør klimakrisen samtidig at hverdagens valg og funderinger blir politiserte. Dermed kan også familielivets tidshorisonter inngå i de politiske diskusjonene.

			Én av grunnene våre til å skrive om dette er at vi mener en mer bevisst tilnærming til klimaendringenes mange tider øker sjansen for at samfunnet skal klare å utvikle et bredere sett av strategier og tilnærminger til hvordan klimaendringene kan møtes. Dette var også utgangspunktet for forskningsprosjektet «The ­Future is Now: Temporality and Exemplarity in Climate Change Discourses» (2017–2021) som denne boken bygger på. I dette prosjektet undersøkte vi klimaendringenes mange tider, slik de kommer til uttrykk i møtepunktene mellom hverdag, politikk, nyhetsmedier og vitenskap. 

			Å kunne forstå disse tidene gir innsikt i de komplekse måtene klimaendringene som fenomen berører samspillet mellom natur og samfunn på. Kunnskap om tid vil dermed gjøre en bedre rustet til å håndtere denne kompleksiteten. Samtidig kan klimaendringenes ulike tidsdimensjoner lett medføre misforståelser og uklarheter når klimaendringer og -tiltak skal diskuteres. Hvis politikere, aktivister, miljøorganisasjoner og skeptikere, uten å være klar over det, tar utgangspunkt i ulike tidsskalaer og forståelser av tid når de argumenterer for eller mot klimatiltak, er det lett å snakke forbi hverandre. Derfor vil vi synliggjøre det store spennet av tidsskalaer og tidsintervaller som er knyttet til klimaendringer. I de kommende kapitlene kommer vi til å gå nærmere inn på både sammenkoblingen mellom geologi og historie, erfaringsnære tidsforståelser og tidsforståelser som ligger innbakt i naturvitenskapelige begreper. Vi skal behandle ulike oppfatninger av forholdet mellom fortid, nåtid og fremtid. Ikke minst diskuterer vi forestillinger om fremtiden og hvordan slike forestillinger virker inn på oppfatningen vår av nåtidsøyeblikket, og påvirker hva folk tror det er mulig å gjøre med klimaendringene.

